b'\n_START_ARTICLE_\nVida Lasi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nVida Lasi\xc4\x8d, poznana tudi kot Vida Jelka, je \xc5\xa1tudirala na Tehni\xc5\xa1ki fakulteti v Ljubljani, kjer je leta 1948 diplomirala iz elektrotehnike. Poro\xc4\x8dena je bila z Du\xc5\xa1anom Lasi\xc4\x8dem, profesorjem elektrotehnike, s katerim je imela dva sinova.\n_START_SECTION_\nElektrotehnica\n_START_PARAGRAPH_\nPred diplomo se je leta 1941 pridru\xc5\xbeila osvobodilnemu gibanju in kot \xc5\xa1tudentka radiotehnike delala v radijskem sektorju OF in radiu Kri\xc4\x8da\xc4\x8d. Sodelovala je pri oddajah, pri organizaciji in vodenju radiotehni\xc4\x8dnega dela v Ljubljani in oskrbovala partizane z radijsko opremo in materialom. Oktobra leta 1943 je s skupino tehnikov sodelovala pri ustanovitvi radiodelavnice G\xc5\xa0 NOV in POS in tam delala do maja naslednjega leta. Takrat se je vrnila v Ljubljano, kjer bi morala vzpostaviti radijskotelegrafsko zvezo z Glavnim \xc5\xa1tabom (G\xc5\xa0 NOV in POS) na osvobojenem ozemlju, vendar jo je gestapo odkril in zaprl, po zasli\xc5\xa1anju pa izpustil. Tako je na zadnji dan okupacije lahko poskrbela za postajo in 9. maja pripravila prvo oddajo na osvobojenem ozemlju: Govori radio svobodna Ljubljana._NEWLINE_Po osvoboditvi je nadaljevala \xc5\xa1tudij in diplomirala na Fakulteti za elektrotehniko, po diplomi pa je na In\xc5\xa1titutu za elektroniko in vakuumsko tehniko v Ljubljani vodila poskusno proizvodnjo elektronskih elementov s podro\xc4\x8dja vakuumskih tehnologij.\n_START_SECTION_\nPisateljica\n_START_PARAGRAPH_\nSvoje delo in \xc5\xbeivljenje je v \xc4\x8dasu okupacije opisala v ve\xc4\x8d delih pod imenom Vida Tom-Lasi\xc4\x8d. V prvem delu Svetloba mladih let je zapisala spomine na ilegalno delo v partizanih. V prvem delu monografije 99 d je opisala delo radijskega sektorja v Ljubljani, oddaje radia Kri\xc4\x8da\xc4\x8d, izdelovanje sprejemnikov, oddajnikov in radijskih postaj ter po\xc5\xa1iljanje tehni\xc4\x8dnega blaga partizanom, v drugem delu pa organizacijo partizanske radiodelavnice 99 d, njeno opremljenost in preskrbo z aparati, materialom in ostalo tehniko. Tu je opisano vsakdanje \xc5\xbeivljenje enote 99 d, na koncu knjige pa so navedeni tudi vsi tovari\xc5\xa1i sodelavci radiodelavnice. _NEWLINE_Zadnje delo Kli\xc4\x8de vir, vir, vir--- podobno kot prej\xc5\xa1nja pri\xc4\x8duje o delu radijskih tehnikov v zadnjem letu okupacije (1944\xe2\x80\x931945), a tokrat na bolj oseben in ob\xc4\x8dutljiv na\xc4\x8din.'